রংপুর জেলার নামকরণের ইতিহাসঃ রংপুর জেলার নামকরণ নিয়ে বিভিন্ন জনশ্রুতি রয়েছে। এক জনশ্রুতি থেকে জানা যায়, আসাম কামরুপের রাজা ভগদত্তের আমোদ প্রমোদের জন্য এ অঞ্চলে একটি ‘রঙ্গমহল’সহ বাগানবাড়ি ছিল। এছাড়া জানা যায়, বাংলার শেষ সম্রাট দ্বিতীয় শাহ্ আমলের প্রতিনিধি নবাব বাকের জঙ্গের রঙ্গমহল ছিল। এই রঙ্গমহলের নাম থেকেই রংপুর নামকরণ করা হয়েছে। আর একটি মতবাদে জানা যায়, ইংরেজ আমলে এই জেলায় প্রচুর ‘রঙ্গ’(রেশম বা গুটি) চাষ হতো। এই ‘রঙ্গ’ থেকেই রংপুর শব্দটি এসেছে বলে ধারনা করা হয়। অন্য এক কিংবদন্তি থেকে জানা যায়, তিস্তা নদীর অববাহিকা ও চর অঞ্চলকে নেপালিরা ‘রঙ্গ’ বলে। কোন এক সময় নেপালিরা এ অঞ্চলে আগমন করে বসবাস করতো বলে এ অঞ্চলের নাম রংপুর হয়েছে।